ອະດີດຜູ້ນໍາອີຈິບ ຢູ່ໃນອາການໂຄມ່າ (ສະໄລດ໌)
ອະດີດປະທານາທິບໍດີ ໂຮສນີ ມູບາຣັກ ແຫ່ງອີຈິບ ບໍ່ຮູ້ສຶກໂຕ ຫລັງຈາກເປັນລົມສາລະບາດ ແລະກໍາລັງໃຊ້ເຄື່ອງຊ່ອຍຫາຍໃຈ.
ແຫຼ່ງຂ່າວດ້ານຄວາມປອດໄພຂອງອີຈິບ ກ່າວວ່າ ອະດີດປະທານາທິບໍດີ ໂຮສນີ ມູບາຣັກທີ່ຖືກຂັບໄລ່ອອກຈາກຕໍາແໜ່ງ ເວລານີ້ຢູ່ໃນອາການບໍ່ຮູ້ເມື່ອຄີງ ແລະອາໄສເຄື່ອງຊ່ອຍຫາຍໃຈ ຫຼັງຈາກຖືກສົ່ງອອກຈາກຄຸກຢ່າງຮີບດ່ວນ ໄປຍັງໂຮງໝໍທະຫານແຫ່ງນຶ່ງ ລຸນຫຼັງທ່ານໄດ້ເປັນລົມສາລະບາດຫຼື stroke ບັນດາເຈົ້າໜ້າທີ່ກອງທັບ ກ່າວໃນເຊົ້າວັນພຸດມື້ນີ້ວ່າ ທ່ານມູບາຣັກ ຊຶ່ງໄດ້ຖືກສົ່ງໄປຍັງໂຮງໝໍ Maadi ໃນພາກໃຕ້ຂອງກຸງໄຄໂຣ ໄດ້ໃຊ້ເຄື່ອງຊ່ອຍຫາຍໃຈ ລາຍງານຂ່າວກ່ອນໜ້ານີ້ ຂອງອົງການຂ່າວ MENA ຂອງທາງການ ອີຈິບກ່າວວ່າ ພວກນາຍແພດຂອງທ່ານມູບາຣັກ ໄດ້ປະກາດວ່າ ອະດີດຜູ້ນໍາໄດ້ເຖິງແກ່ມໍລະນະກໍາໄປແລ້ວ ໃນແງ່ຂອງພວກໝໍ ແຕ່ທາງກອງທັບກ່າວວ່າ ຍັງເປັນການໄວໂພດທີ່ຈະເວົ້າວ່າ ທ່ານໄດ້ເສຍຊີວິດໄປແລ້ວນັ້ນ ພວກສະໜັບສະໜຸນທ່ານມູບາຣັກ ບາງຄົນໄດ້ພາກັນໄປໂຮມຊຸມນຸມກັນຢູ່ນອກໂຮງໝໍໃນວັນພຸດມື້ນີ້ ຮວມທັງທ່ານ Mahmoud Abdel-lah ທີ່ກ່າວເຖິງຜູ້ນໍາທີ່ຖືກຂັບໄລ່ອອກຈາກຕໍາແໜ່ງນັ້ນ ມີມູນເຊື້ອໃນທາງດີແລະບໍ່ດີ ຊຶ່ງທ່ານ Abdellah ກ່າວວ່າ: “ພວກເຮົາມາຢູ່ນີ້ແມ່ນເພື່ອທ່ານມູບາຣັກ ພວກເຮົາກໍາລັງທໍາການໄຫວ້ວອນພາວະນາໃຫ້ທ່ານ ບໍ່ວ່າທ່ານຍັງມີຊີວິດຢູ່ ແລະຖ້າຫາກທ່ານເສຍຊີວິດໄປແລ້ວ ພວກເຮົາກໍຈະໄຫວ້ວອນໃຫ້ພະເຈົ້າມີຄວາມເມດຕາຕໍ່ ທ່ານ ພວກເຮົາຍັງຈື່ຈໍາສິ່ງທີ່ດີທີ່ທ່ານໄດ້ກະທໍາໄປ ນອກຈາກສິ່ງບໍ່ດີແລ້ວ ແຕ່ຢູ່ທີ່ຈະຕຸລັດ Tahrir ຊຶ່ງເປັນໃຈກາງຂອງການກໍ່ການປະທ້ວງທີ່ພາໃຫ້ທ່ານມູບາຣັກ ໄວ 84 ປີ ຕົກຈາກອໍານາດໃນປີແລ້ວນີ້ ທ່ານ Ali Mohamed Ali ກໍເປັນຜູ້ນຶ່ງຢູ່ໃນຈໍານວນພວກຊາວອີຈິບ ທີ່ຫາທາງເດີນກ້າວໜ້າຕໍ່ໄປຈາກຍຸກສະໄໝຂອງທ່ານມູບາຣັກ ສ່ວນໃຫຍ່ແລ້ວຈະຕຸລັດ Tahrir ໄດ້ຢູ່ໃນສະພາບງຽບສະຫງົບໃນເຊົ້າວັນພຸດມື້ນີ້ ລຸນຫຼັງການປະທ້ວງໃນຄືນວັນອັງຄານວານນີ້ ທີ່ໄດ້ນໍາເອົາປະຊາຊົນຫຼາຍໝື່ນຄົນຈາກທຸກມຸມມອງດ້ານການເມືອງມາທໍາການປະທ້ວງຕໍ່ຕ້ານຄໍາປະກາດໂດຍພວກນາຍພົນກອງທັບອີຈິບແລະຂະຫຍາຍການຄວບຄຸມອໍານາດຂອງພວກເຂົາເຈົ້າຂຶ້ນອີກນັ້ນ ໃນວັນອັງຄານວານນີ້ເຊ່ນກັນ ຄະນະກໍາມະການກໍາກັບການເລືອກຕັ້ງອີຈິບ ກ່າວວ່າ ພວກຕົນກໍາລັງຊັ່ງຊາຕີລາຄາເບິ່ງຄຳຮ້ອງທຸກກ່ຽວກັບການລະເມີດກົດລະບຽບຕ່າງໆໃນການເລືອກຕັ້ງປະທານາທິບໍດີຮອບຊີ້ຂາດ ລະຫວ່າງທ່ານ Mohammad Morsi ທີ່ສັງກັດພັກພາລາກອນພາບມຸສລິມ ແລະອະດີດນາຍົກລັດຖະມົນຕີ Ahmed Shafiq ນັ້ນ